Diari Oficial de la Generalitat Valenciana


Sumari del DOGV 4910, del 24-12-2004 (2004/12623)

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana i l'Associació E3 Futura, per a l'organització conjunta i la realització anual de l'esdeveniment Campus Party a la ciutat de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/12465


Data del document
:   14-12-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * tecnologia de la informació
    * cooperació administrativa
    * associació

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana i l'Associació E3 Futura, per a l'organització conjunta i la realització anual de l'esdeveniment Campus Party a la ciutat de València. [2004/F12850]
  
Subscrit, després de la tramitació prèvia reglamentària, entre la Generalitat Valenciana i l'Associació E3 Futura, el 7 de juliol de 2004, un conveni marc de col·laboració per a l'organització conjunta i la realització anual de l'esdeveniment Campus Party a la ciutat de València, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0953/2004, i que figura com a annex d'esta resolució.
  
València, 14 de desembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Generalitat Valenciana i l'Associació E3 Futura, per a l'organització conjunta i realització anual de l'esdeveniment Campus Party a la ciutat de València
  
València, 7 de juliol de 2004
  
Reunits
  
D'una banda, Francisco Camps Ortiz, president de la Generalitat Valenciana, càrrec que té en virtut del Reial Decret 739/2003, de 19 de juny.
  
D'una altra banda, Belinda Galiano Ramírez, presidenta de l'Associació E3 Futura, càrrec que té en virtut de la decisió de l'assemblea general extraordinària de data 29 de juliol de 2003, i en l'exercici de les facultats que té atribuïdes com a tal segons els estatuts de l'associació.
  
Els compareixents, en la representació que intervenen, es reconeixen recíprocament capacitat legal suficient i vigència de les respectives facultats amb què actuen, per a subscriure el present acord, i, a l'efecte,
  
Exposen
  
El Govern Valencià, des de mitjans dels anys noranta, ha desenvolupat una acció pública de clara implicació en la promoció i la consolidació de la societat de la informació i del coneixement a la Comunitat Valenciana, i procura estendre de manera solidària a tots els seus ciutadans, les empreses, les administracions, les organitzacions i la societat civil els avantatges i les oportunitats de la immersió tecnològica en les avançades tecnologies de la informació i les comunicacions.
  
Bona prova d'este compromís diàfan i profund el constituïxen les diferents iniciatives i projectes mampresos en els últims anys, emblemàticament simbolitzats a través del denominat Segon Pla de Modernització de la Comunitat Valenciana, Modernitza.com, i des d'ara, a través de la recent i la innovadora planificació estratègica en matèria de telecomunicacions avançades i de societat tecnològica i del coneixement, Avantic 2004-2010, integrada pel Pla Estratègic Valencià de Telecomunicacions Avançades (PEVTA), i pel Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC).
  
La disseminació i el foment de la societat de la informació i del coneixement, com a garantia de progrés i de desenrotllament sostenible per a tots, s'assenta preferentment en la col·laboració de tota la societat i en la participació conjunta en esdeveniments i projectes que suposen la implicació tecnològica del sector públic i de la iniciativa social. En este sentit, constituïx un factor decisiu en l'èxit de qualsevol política tecnològica i de telecomunicacions, l'actuació conjuntament amb la joventut, i que atenen les seues demandes en este sentit, alhora que la comprometen en una funció social de disseminació exemplar dels beneficis que pot reportar a qualsevol ciutadà la societat de la informació i del coneixement, amb independència de les seues circumstàncies personals o socials.
  
Des de l'anterior perspectiva, per tant, no és estrany que la Generalitat Valenciana, a través del seu Govern, haja fomentat i organitzat, amb entitats de la societat civil i emprenedora, nombrosos actes de tipus congresual, seminaris, jornades o esdeveniments de clara dinamització tecnològica.
  
En este sentit, una de les fites més emblemàtiques la constituïx la ja tradicional realització a la ciutat de València del denominat Campus Party, l'èxit del qual en l'àmbit valencià, estatal i internacional està referendat pel progressiu augment cada any del nombre de participants i per la qualitat de les ponències i actes que s'inscriuen en el seu marc.
  
La joventut és hui en dia un dels sectors més exigents en matèria de tecnologies de la informació i les comunicacions i, per això, la realització d'esdeveniments com el Campus Party, requerix cada vegada més una institucionalització i la col·laboració conjunta amb les entitats representatives de la dita societat civil jove i tecnològica. En este sentit, l'Associació E3 Futura, creadora del Campus Party i promotora d'este des de 1996, s'ha constituït en l'element catalitzador per a la consolidació d'un esdeveniment social, cultural i tecnològic de tanta rellevància com el que significa el Campus Party, sense renunciar per això al seu esperit pioner i innovador.
  
L'Associació E3 Futura ha facilitat als jóvens, a través d'este esdeveniment, un lloc de trobada en el qual aquells han pogut expressar la seua creativitat, i ha fomentat les seues ganes d'aprendre, compartir experiències i intercanviar amb altres usuaris els seus diferents punts de vista. En definitiva, ha contribuït a compaginar l'aspecte tecnològic amb l'element humà de la compartició i la convivència, la qual cosa, sens dubte, ha contribuït, no sols a l'èxit de la iniciativa, sinó, fonamentalment, a plasmar pràcticament un exemple del principi de l'humanisme tecnològic tan predicat.
  
És per tot el que s'ha exposat anteriorment que les dos entitats, a la llum dels resultats haguts en les últimes edicions del Campus Party, han considerat que havia arribat el moment idoni per a rubricar de manera formal el compromís de convertir la ciutat de València en seu oficial del dit esdeveniment i garantir així la seua continuïtat i reiterar l'aposta per la qualitat, la innovació i la funció social i cultural del Campus Party.
  
La pròxima realització a València en 2007 d'un altre esdeveniment cultural i esportiu de prestigi internacional, com és la 32a edició de la Copa de l'Amèrica, a escassa distància del recinte per antonomàsia on s'han organitzat els Campus Party, és a dir, la Ciutat de les Arts i les Ciències, afig valor a este conveni entre les dos entitats, al mateix temps que els demanda un plus d'esforç i d'il·lusió que, sens dubte, redoblaran per a aconseguir que tots estos esdeveniments convergisquen en un fi primordial: servir a la consolidació i a la convergència de la cultura, el coneixement i la tecnologia, paradigmes, sens dubte, de les noves societats avançades del segle XXI.
  
Per tot el que s'ha exposat anteriorment, la Generalitat Valenciana i l'Associació E3 Futura
  
Acorden
  
Primer. Objecte del conveni
  
El present conveni definix el marc de relacions entre la Generalitat Valenciana i l'Associació E3 Futura (d'ara en avant les parts), en matèria d'organització i realització de l'esdeveniment denominat Campus Party, amb caràcter anual a la ciutat de València.
  
Segon. Obligació d'organització i objectius del Campus Party
  
Les parts es comprometen a col·laborar en la realització anual del Campus Party a la ciutat de València, com a seu del dit esdeveniment, a través de la seua organització conjunta, i es procura la deguda participació de la societat civil i emprenedora, i es contribuïx a acostar la ciència a la joventut i a divulgar la tecnologia més avançada, així com les seues aplicacions en els camps de l'educació, la indústria, l'oci, la cultura i altres àmbits o sectors de l'activitat humana d'interés general o social.
  
Així mateix, un dels objectius estratègics en l'organització i la programació del Campus Party el constituirà el foment de la participació juvenil en programes d'investigació aplicada avançada, el teletreball i, en general, tots aquells aspectes que permeten amb l'ajuda de les tecnologies de la informació i la comunicació, la incorporació de la joventut al món professional, laboral, econòmic i cultural.
  
Un altre dels eixos prioritaris d'actuació el constituirà el foment de la cultura del coneixement entre els jóvens i de la participació de la joventut en moviments associatius internacionals a través d'Internet.
  
Tercer. Obligacions de l'Associació E3 Futura
  
L'Associació E3 Futura es compromet a organitzar el Campus Party, a València, i a dirigir-lo, i programar la seua realització, i es donarà coneixement previ a la Generalitat Valenciana, amb la deguda antelació, de la seua duració ?que no serà inferior a una setmana- dels seus continguts, programa, entitats col·laboradores, patrocinadores o participants en general, i la resta d'aspectes substancials que necessite la Generalitat Valenciana, i s'obligarà, en qualsevol cas, a mantindre l'actual nivell de qualitat, es procurarà incrementar en cada edició eixe nivell de qualitat per als participants, així com el dels ponents, i dels actes que es preveja realitzar, i es procurarà també augmentar l'aforament de participants sempre en funció de la demanda i de les possibilitats que oferisca la seu física que en cada edició es determine.
  
Quart. Obligacions de la Generalitat Valenciana
  
1. La Generalitat Valenciana disposarà les mesures necessàries perquè el Campus Party es realitze a la ciutat de València, i contribuirà financerament a l'organització i realització d'aquell esdeveniment d'acord amb les seues disponibilitats pressupostàries i d'acord amb criteris que podran consistir en una quantitat alçada individual per participant previst, en els termes dels següents paràgrafs d'esta clàusula, o en un altre sistema de finançament, que, en tot cas, s'estipularà de comú acord entre les parts, amb un mínim de quatre mesos d'antelació al començament de cada edició del Campus Party.
  
2. Si no hi ha un altre acord quatre mesos abans del començament de cada edició del Campus Party durant el període de vigència del present conveni, s'aplicarà el sistema de quantitat alçada individual, i l'aportació de la Generalitat Valenciana serà de 140 euros per participant previst, i es fixarà el nombre total d'estos de comú acord entre les parts amb la mateixa antelació al començament de cada edició del Campus Party.
  
Per a l'estimació dels assistents previstos de cada edició es prendrà, en general, com a base la xifra real de participants de l'anterior, així com l'evolució de les desviacions succeïdes entre assistents previstos i reals en edicions passades. Per a l'edició de 2004, singularment, s'estima una assistència de 4.500 participants, la qual cosa implica per al dit exercici un import global de 630.000 euros (sis-cents trenta mil euros), que s'abonaran per la Generalitat Valenciana a càrrec de l'aplicació 42.05.79.304.03.4, dels seus pressupostos de 2004.
  
Realitzada cada edició del Campus Party i una vegada determinat el seu nombre real de participants, la Comissió de Seguiment a què es referix la clàusula sisena del present conveni, realitzarà la regularització necessària per a adequar el finançament aportat per la Generalitat Valenciana amb què corresponga en funció d'aquella xifra de participació real. La dita regularització haurà de ser duta a terme en el termini màxim de tres mesos des de la finalització de cada edició del Campus Party.
  
La quantitat alçada individual serà actualitzada en funció del IPC anual per a cada edició.
  
Cinqué. Desenrotllament del present conveni
  
Per a l'execució concreta del present conveni marc es podran subscriure per les parts els corresponents acords de desenrotllament, si així fóra necessari.
  
En tot cas, per part de la Generalitat Valenciana, s'atribuïxen a la Conselleria d'Infraestructures i Transport, a través de la seua Secretaria Autonòmica de Telecomunicacions i Societat de la Informació, les funcions i les competències necessàries per al ple i eficient desenrotllament del present conveni marc.
  
Sisé. Comissió de seguiment
  
Per a l'efectiu compliment del present conveni marc, així com dels restants acords de desenrotllament que, si és procedent, se subscrigueren, es crearà una comissió de seguiment, integrada de forma paritària per representants de cada una de les parts.
  
Per la Generalitat Valenciana, formaran part de la comissió de seguiment el conseller d'Infraestructures i Transport, la secretària autonòmica de Telecomunicacions i Societat de la Informació i el director general de Telecomunicacions i Investigació.
  
Seté. Rescissió
  
Sense perjuí del que es puga establir en els acords de desenrotllament d'este conveni marc, la Generalitat Valenciana podrà rescindir de ple este o aquells, si, en qualsevol moment, l'Associació E3 Futura incomplira qualsevol de les obligacions que s'arrepleguen en estos.
  
Davant de l'incompliment dels terminis parcials la Generalitat Valenciana podrà optar entre reajustar les anualitats o reduir l'import de la subvenció i resoldre suprimir les quantitats que queden sense justificar.
  
Huité. Efectivitat i duració
  
El present conveni marc serà efectiu des de la data de la seua firma, i estendrà la seua vigència fins al 31 de desembre de 2007, sense perjuí que es puga prorrogar, de forma tàcita, per períodes anuals, si no concorre manifestació en contra per alguna de les parts amb una antelació mínima d'un mes a la data de venciment.
  
I com a prova de conformitat amb tot el que s'ha exposat anteriorment, firmen els compareixents, al lloc i en la data indicats, el present conveni marc de col·laboració.
  
Per la Generalitat Valenciana: Francisco Camps Ortiz.
  
Per l'Associació E3 Futura: Belinda Galiano Ramírez.